***Csongrád Város Polgármesterétől „M”***

***Száma:*** Szo/63-8/2023.

*Témafelelős*: Sebők Borbála

***ELŐTERJESZTÉS***

### **Csongrád Városi Önkormányzat Képviselő-testületének**

### **2023. szeptember 28-i ülésére.**

***Tárgy:*** Csatlakozás a BURSA Hungarica Felsőoktatási Önkormányzati Ösztöndíjpályázat 2024. évi fordulójához, és tájékoztató az előző évi forduló eredményeiről.

Tisztelt Képviselő-testület!

A BURSA Hungarica Felsőoktatási Önkormányzati Ösztöndíjrendszer Magyarország Kormánya által az esélyteremtés érdekében a hátrányos helyzetű, szociálisan rászoruló fiatalok számára a felsőoktatásban való részvétel támogatására alapított ösztöndíjrendszer. Az Ösztöndíjrendszer lebonyolítását a felsőoktatásban részt vevő hallgatók juttatásairól és az általuk fizetendő térítésekről szóló 51/2007. (III.26.) Kormányrendelet, valamint a nemzeti felsőoktatásról szóló 2011. évi CCIV. törvény szabályozza.

A Tisztelt Képviselő-testület döntése értelmében önkormányzatunk eddig az Ösztöndíjpályázat minden fordulójához csatlakozott.

A felsőoktatási és szociális ösztöndíjrendszer az esélyteremtés érdekében a hátrányos helyzetű, szociálisan rászoruló fiatalok számára is elérhetővé kívánja tenni a felsőoktatásban való részvételt. E cél elérésének érdekében a kormány mind a központi költségvetési, mind pedig az önkormányzati forrásokat mobilizálni kívánja.

A BURSA Hungarica Ösztöndíjrendszer többszintű támogatási rendszer, melynek pénzügyi fedezeteként három forrás szolgál:

1. **Települési önkormányzatok által nyújtott támogatás**

A Bursa Hungarica Ösztöndíjrendszer célja, hogy a szociális támogatási rendszerben azon a szinten történjen döntéshozás, ahol a legtöbb ismeret birtokában képesek a rászorultságot elbírálni. Ennek megfelelően az önkormányzat által évente kiírt Bursa Hungarica Felsőoktatási Ösztöndíjpályázat helyben kerül elbírálásra, a támogatás havi összegét az önkormányzat állapítja meg.

1. Vármegyei önkormányzatok által nyújtott támogatás

A vármegyei önkormányzat tetszőleges összeggel kiegészítheti a települési önkormányzat által támogatott pályázók számára megítélt, települési önkormányzati forrásból fedezendő ösztöndíj összegét.

Az 1. és 2. forrás együtt: önkormányzati ösztöndíjrész.

1. Intézményi támogatás

A Kulturális és Innovációs **Minisztérium**a felsőoktatásban már tanuló, vagy a továbbiakban tanulni kívánó szociálisan hátrányos helyzetű fiatalok támogatásához oly módon kíván hozzájárulni, hogy a települési és a vármegyei önkormányzatok által megállapított támogatási összeget az önkormányzati támogatással megegyező mértékben kiegészíti. Az intézményi ösztöndíjrész egy főre eső maximuma az előző fordulóban 5.000,- Ft/fő/hó volt.

Az ösztöndíjpályázattal kapcsolatos adatbázis-kezelői, koordinációs, a települési és a vármegyei ösztöndíj pénzkezelési feladatait az Nemzeti Kulturális Támogatáskezelő (a továbbiakban: NKTK) végzi, míg az adatrögzítési feladatokat az ösztöndíjpályázathoz csatlakozó települési és vármegyei önkormányzatok látják el.

Az önkormányzati ösztöndíjrész folyósításának technikai lebonyolításáért az NKTK felelős. Az önkormányzatok egy tanulmányi félévre egy összegben utalják a BURSA célszámlára a támogatott hallgatók 5 havi támogatási összegét. Első körben 2024. január 31. napjáig, majd a második félévre járó ösztöndíj vonatkozásában 2024. augusztus 31. napjáig.

A beérkezett támogatási összegeket az NKTK a kifizető felsőoktatási intézmények szerint újracsoportosítja, majd továbbutalja a felsőoktatási intézményeknek, amennyiben az intézmény a pályázó ösztöndíjra való jogosultságát visszaigazolta. Amennyiben a hallgató egy időben több felsőoktatási intézménnyel is hallgatói jogviszonyban áll, abban a felsőoktatási intézményben részesülhet támogatásban, amellyel elsőként részesített hallgatói jogviszonyt.

Az önkormányzatok számára a BURSA Hungarica Ösztöndíjrendszerben való részvétel önkéntes, a csatlakozás kizárólag a rendszerből letöltött és aláírt Csatlakozási szerződés határidőre való megküldésével történik.

A nyilatkozat beküldési határideje: **2023. szeptember 29.**

A Csatlakozási nyilatkozat visszaküldése önmagában nem jelent anyagi kötelezettségvállalást, az önkormányzat a benyújtott pályázatok ismeretében dönt a támogatási összegek odaítéléséről.

Az NKTK az EPER- Bursa rendszer felsőoktatási intézmény oldalán keresztül, nem nyilvános felületen tájékoztatja a felsőoktatási intézményeket az adott félévben Bursa Hungarica Ösztöndíjban részesülő hallgatókról. A felsőoktatási intézmények ellenőrzik ezen hallgatók jogosultságát és az EPER-Bursa rendszerben tájékoztatják az NKTK-t, hogy mely hallgatók részére utalható át az önkormányzati támogatás. Az önkormányzati ösztöndíjrész havi összegének kifizetése legkorábban a tavaszi félévben március, az őszi félévben október hónaptól, de legkésőbb az első ösztöndíjfizetéskor indul az arra jogosult hallgatóknak.

**Az ösztöndíj időtartalma:**

* „A” típusú pályázat: 10 hónap, azaz két egymást követő tanulmányi félév, a 2023/2024-es tanév II. féléve és a 2024/2025. tanév I. féléve
* „B” típusú pályázat 3 x 10 hónap, azaz hat egymást követő tanulmányi félév, a 2024/2025. tanév, a 2025/2026. tanév és a 2026/2027. tanév.

*Csongrád Városra vonatkozó BURSA Hungarica Ösztöndíjpályázat eredményei*

*az elmúlt évi fordulók alapján:*

|  |  |  |  |  |  |  |  |
| --- | --- | --- | --- | --- | --- | --- | --- |
| ***2021/2022. tanév*** | ***Összesen beadott pályázat*** | ***Ebből „A” típusú***  ***beadott*** | ***Nyert*** | ***Nem nyert*** | ***„B” típusú beadott*** | ***„B” típusú áthúzódó*** | ***Összesen pályázat*** |
| 20 | 20 | 19 | 1 | 0 | 1 | 20 |

|  |  |  |  |  |  |  |  |
| --- | --- | --- | --- | --- | --- | --- | --- |
| ***2022/2023. tanév*** | ***Összesen beadott pályázat*** | ***Ebből „A” típusú***  ***beadott*** | ***Nyert*** | ***Nem nyert*** | ***„B” típusú beadott*** | ***„B” típusú áthúzódó*** | ***Összesen pályázat*** |
| 20 | 20 | 16 | 4 | 0 | 0 | 16 |

A települési önkormányzat által nyújtott támogatás havi összege 5.000,-Ft volt.

A költségvetésben biztosított előirányzat terhére összesen 800.000,- Ft-ot utalt önkormányzat a támogatáskezelő számlájára (16 pályázat, esetében, havi 5.000 Ft 10 hónapon keresztül).

A 2023. évi költségvetési előirányzat és az előirányzat terhére történt tényleges kifizetés közötti különbözet az ösztöndíjasok „mozgásából” következik, mely szerint időközben a tanulmányaikat halasztják, tanulmányi státuszuk államilag finanszírozottból költségtérítésesre változik, az ösztöndíjas időközben lemond a számára megítélt támogatásról, az ösztöndíjas különböző értesítési kötelezettségnek nem tesz eleget, ezért az ösztöndíj folyósításából kizárásra kerül.

Kérem a Tisztelt Képviselő-testületet, hogy önkormányzati saját forrásból a 2024. évi költségvetésben legalább 1.500.000,- Ft összeget biztosítson az ösztöndíj finanszírozására.

Javaslom a Tisztelt Képviselő-testületnek, hogy az Ösztöndíjpályázat fent ismertetett fordulóinak eredményei alapján az előterjesztést vitassa meg és döntsön a következő évi fordulóhoz történő csatlakozásról.

***HATÁROZATI JAVASLAT***

Csongrád Városi Önkormányzat Képviselő-testülete megtárgyalta a „Csatlakozás a BURSA Hungarica Felsőoktatási Önkormányzati Ösztöndíjpályázat 2024. évi fordulójához, és tájékoztató az előző évi forduló eredményeiről” szóló előterjesztést és a következő döntést hozza:

1. Felhatalmazza a polgármestert, hogy a BURSA Hungarica Felsőoktatási Önkormányzati Ösztöndíjpályázat csatlakozási nyilatkozatát írja alá.

Határidő: 2023. szeptember 29.

Felelős: Bedő Tamás polgármester

1. A BURSA Hungarica Felsőoktatási Önkormányzati Ösztöndíjpályázat 2024. évi fordulója finanszírozására a 2024. évi önkormányzati költségvetésben 1.500.000,-Ft előirányzatot biztosít.

Határidő: 2023. évi költségvetés elfogadása

Felelős: Bedő Tamás polgármester

Erről jegyzőkönyvi kivonaton értesítést kap:

1. Képviselő-testület tagjai
2. Csongrád Város Polgármestere
3. Gazdálkodási Iroda
4. Szociális és Lakásügyi Iroda
5. Irattár

Csongrád, 2023. szeptember 19.

Bedő Tamás

polgármester